b"\n_START_ARTICLE_\nCan Sastret (Garriguella)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta m\xc3\xa9s o menys rectangular, format per tres crugies adossades i distribu\xc3\xaft en planta baixa i pis. Presenta la coberta a dues vessants de teula a la part posterior, mentre que la part davantera \xc3\xa9s bastida amb coberta plana, utilitzada com a terrassa. Totes les obertures de l'edifici s\xc3\xb3n rectangulars. A la fa\xc3\xa7ana principal hi ha dos portals amb l'emmarcament d'obra, a la planta baixa, i al pis, dos finestrals amb el mateix emmarcament per\xc3\xb2 amb guardapols decorats de guix. Tenen sortida a dos balcons exempts, amb la llosana motllurada sostinguda per m\xc3\xa8nsules decorades. A la part superior hi ha una cornisa motllurada que envolta el per\xc3\xadmetre de l'edifici._NEWLINE_La fa\xc3\xa7ana orientada a la pla\xc3\xa7a presenta tres finestres emmarcades a la planta baixa i una terrassa balustrada, sostinguda amb grans m\xc3\xa8nsules decorades amb motius florals, al pis. Hi tenen sortida dos finestrals amb guardapols, id\xc3\xa8ntics als de la fa\xc3\xa7ana principal._NEWLINE_Ambdues fa\xc3\xa7anes presenten un s\xc3\xb2col de pedra irregular que ressegueix tota l'extensi\xc3\xb3 dels murs i la resta del parament de color blanc. La fa\xc3\xa7ana principal presenta motius rectangulars incisos, simulant carreus perfectament escairats. A les cantonades de la primera planta hi ha decoraci\xc3\xb3 a manera de carreus tamb\xc3\xa9."